Dinka

Thuɔŋjäŋ

Lëk tɛ̈n mïthabuun nyuc athëëm gät looi VCE ruöön 2021

Apath ba lëk kën kueen tök kek wëët cë lueel alɔŋ athëëm ë VCE gät tɔ̈u [2021 VCE Exams Navigator](https://www.vcaa.vic.edu.au/studentguides/ExamsNavigator/Pages/index.aspx) yic. Manha dan yï nyin piny ba wël cë lueel alɔŋ [Kä cë pät athëm yiic ku kä bï raan rot kony tɛ̈ looi athëm aɣeer ë VCE](https://www.vcaa.vic.edu.au/assessment/vce-assessment/materials/Pages/index.aspx) , [lööŋ ë VCAA](https://vcaa.vic.edu.au/assessment/vce-assessment/Pages/ExaminationRules.aspx), [aguir ë athëëm ë VCE](https://vcaa.vic.edu.au/administration/Key-dates/Pages/VCE-exam-timetable.aspx) ruöön 2021 ku [Athëm Loithok](https://www.vcaa.vic.edu.au/administration/special-provision/Pages/SpecialProvisionVCEandVCAL.aspx) yiic

*Cɔkalɔn cï wël kä gɔ̈t ke lëk mïthabuun, ka keek aa wël cë gɔ̈t rin bë mëdhiëëth/dumuuk wël piŋ alɔŋ kä bë looi kööl looi athëëm rin bë athëëm looi tɛ̈ cït tɛ̈n lööŋ ë juänkorona cɔl COVIDSafe.*

Cɔkalɔn leŋ yen tɛ̈ dïït ye athëëm ë VCE gät looi biäk akuën bï raan yök tɛ̈ nyuuc yen VCE, na ca ya raan cë ciën tɛ̈ bïn athëëm ë VCE gät looi rin cï COVID-19 yï pëën, ka yïn a lëu ba gɛ̈t ɣöt bë yï agäm Akuën ë Athëëm Cë Yök Luɔn Du (Derived Examination Score (DES)).

Akuën ë DES a ye yök tɛ̈ a ye yök mɛt kä kuun ca yök thɛɛr wäär them yïïn, kuat athëëm kɔ̈k ca looi aɣeer piɔ̈c du yic, kä ca yök Athëm Dïït Kä Ca Lëu (General Achievement Test (GAT) yic, ku akuëën kɔ̈k cï panpiööc duun kuën yïn thïn gäm kɔc.

Aguir ë VCAA a cë luɔn de looi rin ba akuɛ̈n du yök tɛ̈ cït tɛ̈ thööŋ rot kek lon ca looi.

Apath ba panpiööc duun yïn la thïn lɛ̈k bï gäm käkä:

* athör nyooth **athëm ë manhabun /Kaam Athëm** cë luɔɔy tɛ̈ cït tɛ̈ duun ca lëu ka leŋ yic kööl, thää ku tɛ̈n ka looi athëëm thïn, ku leŋ yic kööl cë teem bï athör ë DES cuat tɛ̈n kuat athëm, ku na tɛ̈u
* athör nyooth cɔl **Athör ë Lëk Alɔŋ Aguir ë Athëm Loithok** tɛ̈n kuat athëm cë looi ku ye athëm cï VCAA thany cök bë luɔɔy tɛ̈ cït tɛ̈n Aguir ë Athëm Loithok.

**Yeŋö bë looi rin bë athëëm ë VCE gät tɛ̈ cït tɛ̈n lööŋ ë juänkorona cɔl COVIDSafe?**

Athëëm ë VCE gät a bë looi panpiööc duun yïn la thïn ya tɛ̈ dɛ̈d cï aguir piööc yïïn lueel. Bɛ̈ɛ̈ypiööc baai Victoria ebën ku aguirguiir kɔ̈k mïthabuun piɔ̈ɔ̈c panpiööc ŋuɛ̈ɛ̈n aa cë lɛ̈k bïk laŋ aguir bï kek luui tɛ̈ cït tɛ̈n lööŋ ë juänkorona cɔl COVIDSafe.

A leŋ kä juɛ̈ɛ̈c kɔc kony käräk cï Amatnhom ë Pialguöp (Department of Health) thany cök bï kɔc luui ku keek aa bë looi keya rin bë athëëm luɔɔy tɛ̈ cït tɛ̈n lööŋ ë juänkorona cɔl COVIDSafe biäk pialguöp ë mïthabuun ebën, kɔɔc mac athëëm ku kɔɔc lui panpiööc. Kä juɛ̈ɛ̈c kɔc kony käräk kä aa leŋ yiic:

* gɛ̈t rot piny tɛ̈ cï raan ɣëët;
* kɛ̈ɛ̈t yic piny rin bë kɔc ya nyuc ke cë röt mɛɛc wei tɛ̈n kɔɔc kɔ̈k, ku ye manhabuön tök gäm tɛ̈ lääu thööŋ rot kek mïtïr yic arak 4; ku
* cɛ̈ucɛ̈u ku wɛ̈c ye tharbeec ku thöc weei nhïïm tɛ̈ cï kɔɔc ke cë nyuc thïn jäl, ku ɣän kɔ̈k wën ye lac gɔɔt rëër ke cau/wec aya rɛ̈k bë akɔ̈l la dhap.

**Ŋö ba looi rin ba käŋ ya luɔɔy tɛ̈ cït tɛ̈n lööŋ ë juänkorona cɔl****COVIDSafe?**

**Yïn a dhil**:

* Ceŋ akuäma bï kum wum ku thok, ku a ba luɔɔy tɛ̈ cït tɛ̈n lööŋ puɔc lɛ̈k bɛ̈ɛ̈ypiööc baai Victoria, bëyakëdäŋ yïn a bë pät tɛ̈ leŋ yïn guöp tuany yï pɛ̈n cëŋcëŋ akuäma. Yïn a dhil ya rëër ka yï ceŋ akuäma, gut kaam puɔc yïn ɣëët, kaam looi yïn athëm, ku kaam jël yïn.
* Ya rëër ka yï cau yï cin, gut tɛ̈ bïï yïn ku jël yïn tɛ̈ wën looi athëm thïn; ku
* Ya rëër ka yï meec rot wei kɔɔc kɔ̈k lɔ̈m, ku ye mɛc tɛ̈n kɔɔc kɔ̈k kaam wan mïtïr 1.5.

**Yeŋö ba looi tɛ̈ leŋ ɣɛn guöp aŋääth, tɛ̈ tuɛɛny ɣɛɛn ya tɛ̈ leŋ yen kuat kë dɛ̈d ɣa looi ba ya raan liääp yäŋ ë tuany COVID-19?**

Na ye raan leŋ guöp aŋääth, tɛ̈ tuɛɛny yïïn ya tɛ̈ leŋ yen kuat kë dɛ̈d yï looi ba ya raan liääp yäŋ ë tuany COVID-19, ka path ba jam kek kɔɔc panpiööc yïn la thïn rin bïk Aguir ë Athëm Loithok looi. Aguir cït kënë a bï kony ba athɛ̈m du looi ka yï cë lel thok panpiööc ka tɛ̈ duun nyuuc yïn thïn cë guiir ba cï liääp.

**Yeŋö ba looi tɛ̈ leŋ ɣɛn guöp tuany wik athëm yic ya tɛ̈ tuɛɛny ɣɛɛn kööl looi athëm?**

Yïn **a cë pëën** ba cï la athëm yic tɛ̈ leŋ yïn guöp tuaany ya tɛ̈ leŋ yïn guöp kuat käk tuany COVID-19, cït käkä, tɛ̈ cɔk kek kur:

* bïl ë wum ya liep rɛ̈k bë ciën kë ŋör ya kë bil;
* atuöc, thɛɛc ya tuc;
* ɣɔɔl, arem ë rör ya lör ë wum;
* wëëi la ɣäkɣäk; ku
* aɣarnhom, arem ë acuek, aŋɔ̈ɔ̈k, ŋökŋök ku yäc aa ye yök aya ke ye käk tuany kën nyuɔɔth.

Jaam ke kɔɔc kuun panpiööc tɛ̈ leŋ yïn guöp käk tuaany nyuɔɔth cït käkä. Lɔc la tɛ̈ cït tɛ̈ ba lëu bë yïïn la caath guöp ba wɛ̈t deet lɔn leŋ yïn guöp tuany COVID-19 ku rɛ̈ɛ̈r baai ba kë bë yök cɛɛth yic tiit. Lɛ̈k kɔɔc lui tɛ̈n athëm ya raan athör cï kɔc them kuööt lɔnadä ka yïn manhabun ë VCE, mïthabuun ë VCE aa ye cɛɛth den wɛl tueŋ rin bë tuany rɛ̈ɛ̈r ke gup lac ŋic tɛ̈ cït tɛ̈ bë rot lëu.

Yïn a dhil rëër baai tɛ̈ ye yïn raan tït kë bë yök cɛɛth ë **käk tuany** COVID-19 **nyuɔɔth** yic.

Na yök yïïn ka yï leŋ guöp käk tuany COVID-19 nyuɔɔth tɛ̈ wën puɔc yïn ɣëët ya tɛ̈ nyooth tuaany rot yï guöp ka yï loi athëm, ka yïn a bë lɛ̈k tïït tɛ̈ duun cï yï lel thok thïn ku mëdhiɛ̈nh du ya dumuöŋ du a bë lɛ̈k bï bɛ̈n diëc.

**Na ye raan cë guöp laŋ käk tuany COVID-19 nyuɔɔth kööl looi athëm, ka yïn a cë pëën ba cï la tɛ̈ wën looi athëm thïn.**

Apath ba rot cɔl a cɛɛth guöp ba wɛ̈t deet lɔn leŋ yïn guöp tuany ku rɛ̈ɛ̈r baai ba kë bë yök cɛɛth yic tiit. Na ye raan cë ciën tɛ̈ bïn la nyuc athëm, ka yïn a bë pät ba gɛ̈t ɣöt bï gäm ë DES.

Na lɔɔr ba la nyuc athëm ë VCE gät, ka yïn a cë wɛ̈t lueel lɔnadä yïn a cïn guöp tuany COVID-19 ku yïn a cïn guöp käk tuany COVID-19 nyuɔɔth.

**Yeŋö dɛ̈d bë ɣa pëën ba la tɛ̈ looi athëm thïn?**

Dɛ̈d thiääk kek tuany tuɛɛny yïïn aköl looi athëm a kïn, yïn **a cë pëën ba cï la tɛ̈ looi** athëm gät thïn tɛ̈ cï yï yök ka yï leŋ guöp tuany COVID-19 ya tɛ̈ ye yïn raan tït kë bë yök cɛɛth ë **käk tuany** COVID-19 **nyuɔɔth** yic. Na loi kë cït kën rot, ka yïn a bë pät ba gɛ̈t ɣöt bë yï gäm athëm ë DES.

**Yeŋö ba looi tɛ̈ cï ɣa yök ka ɣa ye Raan Thiääk Rëëŋ Tueŋ (Primary Close Contact (PCC))?**

Amatnhom ë Pialguöp a cë lueel lɔnadä ka manhabun cë yök ka ye Raan Thiääk Rëëŋ Tueŋ (Primary Close Contact) a bë pät bë nyuc athëm ka cë lel thok ɣɔ̈n de rot panpiööc.

Na cë yï yök ka yï ye Raan Thiääk Rëëŋ Tueŋ (Primary Close Contact), ka yïn a cë lɛ̈k ba lööŋ cï Amatnhom ë Pialguöp lueel dhiɛl buɔɔth yiic ku panpiööc duun yïn la thïn a bï jam ke yïïn rin ba dhɔ̈l ba buɔɔth yiic deet thook tɛ̈ le yïn nyuc athëm, ku dhɔ̈l kä aa leŋ yiic:

* meec rot wei, cɛɛth ë COVID-19 cɔkalɔn cï yïn thök tuöm ya ŋuɔt yï këc thök tuöm; ku
* lëk yïïn dhɔ̈l bïn ya cath akölaköl tɛ̈ le yïn nyuc athëëm gät.

**Yeŋö ba muk rin bë ŋic ɣɛn ee raan pɛ̈t ba luui athëm ë DES rin tuany COVID-19?**

Yïn a bë pät ba luui athëm ë DES tɛ̈ cï yï pëën ba nyuc athëm ya tɛ̈ cï akuën duun ba yök nhom dhuk piny apɛy rin tuany COVID-19.

Käk kɔc nyuööth lɔn pɛth yen bë yï pät aa leŋ yiic:

* athör cï panpiööc duun yïn la thïn gɔ̈t; ku
* anyuth lɛ̈k kɔc lɔn cï yï caath guöp tuany COVID-19 – cëmën athör cï akïm gɔ̈t bë kɔc lɛ̈k lɔn pɛth yen bë yïïn la caath guöp tuaany.

**Thiɔ̈k panpiööc thok rin tuany COVID-19**

Na cë panpiööc duun yïn la thïn thiöök thok rin tuany COVID-19 ku keya ka athëm tööŋ ya athëëm juɛ̈ɛ̈c këc röt nyuöc, ka panpiööc duun yïn la thïn a bë luui kek VCAA rin bë akuën duun pɛɛth ka ba yök cï rɛc yic. Yïn a cë bë lɛ̈k ba gɛ̈t ɣöt rin ba nyuc athëm ë DES tɛ̈ looi kë cït kën rot.

**Ye kuɔɔny yïndä ba yök alɔŋ pialnhiam dië?**

Diɛɛr ye raan rëër ka diɛɛr tɛ̈ cï kööl looi athëm ë VCE loi aɣeer ɣëët a cïn kën ye kaŋ nyaai. Kɔɔc kɔ̈k kam kun aa ye diɛɛr kën dɛɛt puöth rɛ̈k bïk akuën dït tet yök athëm yic, ku kɔɔc kɔ̈k kam kun aa yiic ŋɛɛr apɛy rɛ̈k bïk dhiɛl wïc kuɔɔny tɛ̈n kɔɔc keen macthok, pamäth, dupiöny cï methabun deet puöu ya akïm tɛ̈dä ka ke raan luui alɔŋ pialnhom.

Na ca kaŋ wïc kuɔɔny thɛɛr tɛ̈n akïm ya raan luui alɔŋ pialnhom, ka kaam kën ee kaam path bïn bɛn dhuk tɛ̈n yeen bäk ‘wël la thɔ̈ɔ̈ŋ kɔ̈ɔ̈th’ rin bë bɛn la täk dhɔ̈l path kɔ̈k bïn kä dir yïïn, kɔɔc kuun macthok, pamäth ya kɔɔc panpiööc ŋiɛc muk nhïïm.

A leŋ kä juɛ̈ɛ̈c tɔ̈u lëu bï yï kony, cëmën kä cït käkä:

* [Käk kuɔɔny alɔŋ pialnhom (education.vic.gov.au)](https://www.education.vic.gov.au/school/teachers/health/mentalhealth/Pages/mentalhealthtoolkit.aspx)

<https://www.education.vic.gov.au/Documents/school/teachers/health/mentalhealth/quick-guide-to-student-mental-health-and-wellbeing-resources.pdf>

**BA rëër ɣa puɔl guöp kadä ka ɣa tït athɛ̈m dië?**

Kɔɔc cëŋ baai Victoria ebën cï ruöön 12 dööt ya cïk waan [aa cë jal pät yemën bë ke toom wäl ë tuöm COVID-19](https://www.coronavirus.vic.gov.au/vaccine). Tuöm bï yï toom yen ee dhël tööŋ bï yïn yɛnh du, kɔɔc kuun macthok, pamäth ku kɔɔc panpiööc ŋiɛc tiit bïk cï liääp tuany COVID-19.

Tuöm a ce thäny kɔɔc nyuc athëëm, bëyakëdäŋ apath bë raan nyuc athëm rot cɔl a tom tɛ̈ këc akïm wɛ̈t lueel lɔnadä ka cë path bë raan toom. Manha jaam kek akiëm du tɛ̈ leŋ yïn kä wïc ba ke thiëëc alɔŋ tuöm ku alɔŋ pialguäp du.

Mïthabuun ebën aa cë lɛ̈k bïk röt cɔl a tom tuöm tueŋ ka kööl looi kek athëm këc ɣëët. Yïn a cë lɛ̈k ba rot cï cɔl a tom kööl looi athëm ya kööl tööŋ këc kööl looi athëm gua ɣëët – rin ba kä dhie tuaany nyuɔɔth cï yök kä cït thiaiguöp, aɣaarnhom, arem ë acuek, atuöc ku thɛɛth ku/ya arem ë borcooc ka loi athëm.

Na wïc ba lëk kɔ̈k yök, ka yï nem lɔ̈kaɣukar ë Amatnhom ë Pialguöp kën: [Lëk alɔŋ tuöm ë mïth ku riënythii | Juänkorona Victoria](https://www.coronavirus.vic.gov.au/vaccination-information-children-and-teenagers). Lëk kën a leŋ yic lëk cë waar yic thok kɔ̈k: [Translated Lëk cë waar thök kɔ̈ŋ alɔŋ tuöm ë wal COVID-19 | Juänkorona Victoria](https://www.coronavirus.vic.gov.au/translated-information-about-covid-19-vaccines).

Yïn a cë lɛ̈k ba rot ŋiɛc tiit apath biäk tuany COVID-Safe tɛ̈ cït tɛ̈ ba lëu nïn ku wiik yiic tiit yïn athëëm kuun ba gɔ̈t, rin ba rot tiit ba cï liääp tuany COVID-19. Tiët bïn rot tiit kën aa leŋ yic jaai bïn jaai cäth ë dhɔ̈l ë thɛ̈y yiic, ku ɣän ye kɔc ke nhïïm ku thïn, ya cäth ë riɛ̈th ë thɛ̈y.

**Ye kä yïndä tɔ̈u ye mëdhiëëth/dumuuk kony?**

Kaam dɛ̈d ka mëdhiëth ee nhom diaŋ rin kuc yen dhël pɛɛth bï yen miëth ke kony. Kä cë looi bï mëdhiëëth ku dumuuk kony muöök ë mïth aa leŋ yiic käkä:

* [Dhɔ̈l bï mëdhiëëth miëth ŋiɛc muk rin bïk rëër ke puɔl gup](https://www.education.vic.gov.au/parents/family-health/Pages/your-childs-wellbeing.aspx#:~:text=Maintain%20good%20relationships%201%20Share%20family%20memories%20and,your%20child%20stay%20connected%20to%20friends%20is%20important.).
* [Jam alɔŋ muöök ë mïth piööc](https://raisingchildren.net.au/guides/podcasts-and-webinars/podcasts).

**Ba lëk kɔ̈k yök tɛ̈no?**

Na wïc ba wëët kɔ̈k yök alɔŋ pialguöp, ka lëu ba jam kek kɔɔc lui biäk telepun ë thää-24 ë COVID-19 kën 1800 675 398, akiëm du (GP) ya nem lɔ̈kaɣukar ë Amatnhom ë Pialguöp (Department of Health) kën: <https://www.dhhs.vic.gov.au/victorian-public-coronavirus-disease-covid-19#what-are-the-symptoms-of-coronavirus-covid-19>.